Timbroù Zambia

Pa droc’has Rodezia an Norzh e liammoù sujidigezh gant ar Rouantelezh Unanet e troas anv kozh an drevadenn da Republik Zambia d’ar 24 a viz Here 1964.

D'an deiz resis-se e voe embannet daou rummad timbroù : unan evit lidañ an dizalc’hidigezh, an eil a oa ennañ 14 timbr a vrude buhez an dud er vro, micherioù liesseurt... 

E-pad an dek vloaz war-lerc’h e voe embannet 132 timbr (hepken). Un darn vat anezho a vrude ar renad nevez ha perzh ar gouarnamant : deiz-ha-bloaz an dizalc’hidigezh ha hini ar Prezidant (e 1964 hag e 1974), ar politikerezhioù diorren, an artizanerezh, degouezhioù etrebroadel (bloavezh ar skoutelezh en Afrika, emvod-meur an A.B.U.) hag an natur (mirva al loened, an evned…). Danvez un timbr (ha meur a hini zoken goude-se) e voe ar Skosad David Livingstone, an Europad kentañ a voe oc'h ergerzhet traoñienn ar stêr Zambeze en .

Buanañ en deus graet ar produiñ timbroù etre 1975 ha 1985. 20vet deiz-ha-bloaz ar Stad dizalc’h e oa pennabeg embann un timbr bosek savet diwar ur follenn alaouret. Enoret e voe familh ar rouanez Elesbed II gant timbroù liesliv : deiz-ha-bloaz ar rouanez pe hini he mamm, eured ar briñsed…

War fonnusaat ez eas an embann timbroù e-pad ar bloazioù da heul : tra ma kaver bep an amzer timbroù a glask kelaouiñ pe heñchañ an dud (koulzadoù evit debriñ boued ar vro e 1988, evit sikour ar vugale, evit ma vo prenet soja e 1991), e voe embannet muioc’h-mui rummadoù timbroù evit dastumerien ar broioù all : al lapoused, kib mell-droad, kirri-tan, stlejerezioù, ar briñsez Diana… Tremen 1100 timbr a voe embannet gant postoù Zambia etre 1964 hag ar bloaz 2000.

 Pennad kar 
Timbroù Rodezia an Norzh

Zambia
Rummad:Zambia